Iktatószám: HIV/2590-13/2022.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2022. szeptember 29-i nyilvános ülésére**

**Tárgy:** Hévíz Város Önkormányzat 2022. évi költségvetéséről szóló 2/2022. (II.11.) rendelet módosítása

**Az előterjesztő:** Papp Gábor polgármester

**Készítette**: Szintén László közgazdasági osztályvezető

Boros Lajosné számviteli ügyintéző

**Megtárgyalta:** Pénzügyi, Turisztikai és Városfejlesztési Bizottság,

Emberi Erőforrások Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**BEVEZETŐ**

Tisztelt Képviselő-testület!

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teszi a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Hévíz Város Önkormányzat 2022. évi költségvetéséről szóló 2/2022. (II. 11.) rendelet módosítása vált szükségessé. A jelenlegi módosítás elsősorban az állami támogatás összegének módosulása miatti bevételi előirányzat-változása, a működési bevételi és kiadási előirányzatok realizálását, az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulását, a felhalmozási kiadási előirányzatok változását, valamint a Képviselő-testületi döntések költségvetési rendeleten való átvezetését tartalmazza.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására intézményenként eltérő, de összességében 18 781 ezer forinttal nő, pénzforgalmi szempontból működési bevételek előirányzata 18 411 ezer forinttal nőtt, a felhalmozási bevételek előirányzata pedig nem változott.

Az **Önkormányzat** bevételi főösszege előirányzata 13 550 ezer forinttal nőtt. A működési pénzforgalmi bevételi előirányzatát több tényező is befolyásolta pozitív és negatív irányba is, melyek egyenlegeként 13 180 ezer forinttal növekedett. A változás első sorban az állami támogatásokat és a közhatalmi bevételeket érinti, kisebb mértékben a különböző támogatásokat, illetve egyéb működési bevételeket.

Az *állami támogatásokat* érintően tárgy évben is lesznek változások, de még nem ismert azok pontos összege, ezért a következő módosításkor várható az átvezetésük. Ilyen például:

* Évente két alkalommal (májusban és októberben) a jogszabály lehetővé teszi az állami támogatás tervezésekor közölt mutatószámok módosítását a már ismert tényadatok alapján. A 2022. májusi felmérés eredményeként 4 378 ezer Ft-tal nőtt az állami támogatás, melynek részleteit a 4 . melléklet mutatja be.
* A kormány 61/2022. (II. 28.) rendeletében szabályozta a mikro-, kis- és középvállalkozások 2022. évi iparűzési adókedvezményével kapcsolatos önkormányzati támogatást. 2022. május 16. napi adatok alapján 2022. júniusi nettó finanszírozás keretében 52 843 ezer Ft kiegészítésben részesült az önkormányzat.

Az *Egyéb működési célú támogatások államháztartáson belülről sor* változása 3.576 ezer Ft, mely két támogatás eredménye:

* HUNG-2022 nemzeti értékek bemutatása pályázati támogatás 3 500 ezer Ft,
* Jelzőrendszeres házi segtségnyújtás támogatásának tervezett összegéhez képest a többlettámogatás 76 ezer Ft.

A *közhatalmi bevételek* előirányzatának változását több tényező befolyásolta, de összességében 57 843 ezer Ft-tal csökkent:

* Az iparűzési adó tervezett előirányzata csökkentésre került az állam által térített 1 % összegével (52 843 ezer Ft).
* Az építményadó revíziótól várt 50 000 ezer Ft kivezetésre került a 156/2022 (VIII.29.) képviselő-testületi határozattal elfogadott tájékoztató alapján.
* Az idegenforgalmi adó várható bevétele a 2021. évi időarányos teljesítés alapján emelésre került 45 000 ezer Ft összeggel.

A *működési bevételek* előirányzata pozitív és negatív irányba is változott.

* 133/2022 (VI.30.) képviselő-testületi határozatban foglaltakat figyelembe véve kivezetésre került 17 000 ezer Ft közterület használati díj.
* Parkolási díj időarányos teljesülése alapján 16 949 ezer Ft többletbevétel várható.

A *működési célú támogatások államháztartáson kívülről* sor összege, 10 277 ezer forinttal nőtt a Share Music elnevezésű pályázat külföldi partnerrel bruttó módon történő elszámolásából eredően.

A Finanszírozási bevételekben történő módosulást a 2022. június - augusztus hónapok nettó finanszírozásból eredő megelőlegezés növekedése (370 ezerFt) jelenti.

Az **Intézmények** költségvetésénekbevételi oldalának kötelező/ önként vállalt feladatok közötti megoszlása minden esetben módosult az állami támogatás igénylés májusi felmérés eredményeként. Ezen felül:

* *A* **Polgármesteri Hivatal** esetében az intézményfinanszírozás emelés a gáz drasztikus drágulása és a 2022.10.01-2023.09.30 időszakra kötött gázellátási szerződés alapján közműdíjak fedezeteként vált szükségessé.
* A **GAMESZ** esetében a Vörösmarty utca Hélios Hotel előtti járdaszakaszának helyreállítására, valamint fenntartói egyeztetés után a megnövekedett energiaárak miatt a konyha folyamatos és zavartalan működése fenntartása érdekében összesen 20 000 ezer Ft központi, irányító szervi támogatás emelés szükséges.

2022. június-augusztus hónapokban működési célú támogatás érkezett államháztartáson belülről (a Zala Megyei Kormányhivatal Munkaügyi Központjától) közfoglalkoztatás céljára 446 ezer Ft összegben.

* A **Festetics György Művelődési Központ** „Arcot a termelőnek rendezvény és marketing” című pályázat keretében 2 715 ezer Ft támogatásban részesült, ezen felül a működési bevételei emelkedtek a Fontana Filmszínház I. félévi közüzemi díjának továbbszámlázásából 1 451 ezer Ft-tal, valamint az Árpádkori templom adományaiból 619 ezer Ft-tal.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 18 781 ezer forinttal nőtt, pénzforgalmi szempontból működési kiadási előirányzata 13 942 ezer forinttal csökkent, a felhalmozási kiadások előirányzata pedig 32 353 ezer forinttal nőtt.

Az **Önkormányzat** működési pénzforgalmi kiadásai összességében 27 572 ezer forinttal csökkent, melynek részleteit a képviselő-testület által meghozott döntések, valamint a pályázatok és a beruházások megvalósítása során felmerült működési és felhalmozási kiadások közötti átcsoportosítások határozzák meg.

A *személyi juttatások és a munkaadót terhelő járulékok* előirányzatának 8 697 ezer Ft-tal történő összesített csökkentését és annak más sorokra történő átcsoportosítását az időarányos teljesítés tette lehetővé.

A *dologi kiadások* változására nagyobb mértékben kiható tételek:

* 139/2022 (VI.30.) KT határozat alapján HÉSZ módosítás (140 ezer forint).
* 137/2022(VI.30.) KT határozat alapján Hévíz, Deák tér 1. szám alatti épület értékbecslése (150 ezer Ft).
* HIV/2227-19/2021 iktatószámú szerződés alapján KEHOP-4.10-15-2016-00050 Hévízi-tó átfogó tóvédelmi program kivitelezési munkáinak szakmai ellenőrzése (550 ezer Ft).
* GINOP-7.1.6-16-2017-00004 Világörökségi helyszínek fejlesztése keretében QR kód készítése (346 ezer Ft – felhalmozási kiadás előirányzatából történő átcsoportosítással).
* TOP\_Plusz 1.1.3-21 „Turisztikai infrastruktúra fejlesztések Hévízen” projekt előkészítő tanulmánya (3 000 ezer Ft).
* Hévíz folyóirat 3. ("Lelátó" munkacím) és 4. kiadvány megjelentetése(8 890 ezer Ft).
* 163/2022 (IX.13.) KT határozat alapján Euro One Számítástechnikai Zrt és EPS-GLOBAL Zrt szerződésének módosítása (16 949 ezer Ft).
* HUNG-2022 nemzeti értékek bemutatása pályázati támogatás felhasználása (3 500 ezer Ft).

Az *államháztartáson belülre történő* *működési célú támogatás* csökkenését több tényező befolyásolta. Nőtt a már bevételeknél is említett nemzetközi pályázatok elszámolásából eredő 11 582 ezer forinttal és a KÖFOP-1.2.1-VEKOP-16-2016-00359 „ASP” pályázat el nem számolt előleg visszafizetésével 548 ezer Ft összegben, csökkent Keszthely és Alsópáhok Önkormányzatok Rogner Hotel helyi adók 2021. II. félévi és 2022. I. félévi elszámolásából maradt 10 000 ezer forinttal, valamint 11 478 ezer forinttal (a GINOP-7.1.6-16-2017-00004 Világörökségi helyszínek fejlesztésére kapott támogatási előleg korábban történő visszautalása miatt).

A *Működési célú céltartalék, az általános tartalék*összegét is befolyásolták a nemzetközi pályázatok elszámolásából eredő árfolyamkülönbségek, a nem tervezett bevételek valamint az eddig felsorolt testületi döntések,kötelezettségek. Módosító tételek továbbá:

* 157/2022 (VIII.29.) KT határozat alapján Hévízi Tiszta Forrás Dalkör részére 5 000 ezer Ft visszatérítendő támogatás,
* 142/2022 (VIII.29.) KT határozat alapján GINOP-7.1.9-17-2017-0003 Hévíz Gyógyhely fejlesztése projekt esetében igazságügyi szakértőre, tervezési díjakra 7 000 ezer Ft,
* Közhatalmi bevétel előrányzat csökkenés rendezése 22 000 ezer Ft (közterület használati díj, ÉPA revízió, IFA bevétel),
* 69/2022 (III.31.) KT határozat alapján Meglévő részesedés növelése Hévízi Turisztikai Nonprofit Kft 4% az Országos Kórházi Főigazgatóságtól 120 ezer Ft értékben,
* Polgármesteri Hivatal és a GAMESZ központi, irányító szervi támogatása összesen 34 000 ezer Ft összegben (ebből 14 000 ezer forint a hivatal gázár növekedése).
* A polgármesteri keretből került finanszírozásra az Egregyi tagóvoda búcsúztatására bérelt légvár, az 1. osztályos tanulók részére biztosított füzetcsomag (43 db), valamint 2022.10.01-én megrendezésre kerülő Pelso est támogatása összesen 279 ezer Ft összegben.

A felhalmozási pénzforgalmi kiadások előirányzata 6 752 ezer forinttal nőtt, mely összeg a már korábban felsorolt döntések együttes következménye mind a *beruházások*nál, mind a *felhalmozási célú államháztartáson belüli támogatás* előirányzatánál.

Az **Intézmények** kiadási előirányzatainak változását a költségvetési főösszeghez kis mértékben, de több tétel befolyásolta. A **Polgármesteri Hivatal** dologi kiadása a közüzemi díjak emelkedése miatt került kiegészítésre.

**GAMESZ** személyi juttatásainak és munkaadót terhelő járulékának előrányzatának növekedése megegyezik a közfoglalkoztatásra kapott támogatás összegével. Dologi kiadások előirányzatát pozitív irányban befolyásolta az intézményfinanszírozási bevételeknél részletezett 20 000 ezer Ft támogatás összege, valamint csökkentette az Illyés Gyula Általános Iskola udvarának felújítási munkáinak előirányzatának átcsoportosítása dologi kiadásról beruházások közé 25 601 ezer Ft értékben.

**A Gróf I. Festetics György Művelődési Központ** a 4 785 ezer Ft többletbevételéből dologi kiadásokat finanszíroz.

**4.**

**LÉTSZÁM**

A költségvetési szervek létszámkerete 2022. január 1-jei időpontra 173 fő, melynek időbeli változása költségvetési szervenkénti megbontásban a 2/2022 (II.11.) költségvetési rendelet 22. mellékletében követhető.

**5.**

**ÖSSZEFOGLALÓ**

A jelen előterjesztéssel benyújtott - 2022. évi költségvetés módosításáról szóló - rendelettervezet a város költségvetését 5 141 024 ezer forint bevételi és ugyanannyi összegű kiadási fő összegre módosítja.

Általános indokolás

Hévíz Város Önkormányzat Képviselő-testülete megalkotja a 2022. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -7.§**

Az önkormányzat és a költségvetési szervek költségvetési főösszegének módosulásai.

**8. §**

Hatályba léptető rendelkezések.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**6.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2022. évi költségvetéséről szóló 2/2022. (II. 11.) rendelet módosítása

**Költségvetési hatása:** A 2022. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Boros Lajosné | Számviteli ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Gönye József | GAMESZ igazgató |  |  |
| Hermann Katalin | FGYMK igazgató |  |  |
| Varga András | TASZII intézményvezető |  |  |
| Nagy Sándorné | Brunszvik Óvoda vezető |  |  |