Iktatószám: HIV/4494-…/2022.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2022. szeptember 29-ei rendes nyilvános ülésére**

**Tárgy:** Hévíz város területén aközponti ügyelet 2023. évi ellátási rendje

**Az előterjesztő:** Papp Gábor polgármester

**Készítette:**  Varga András TASZII intézményvezető

Bertalanné dr. Gallé Vera hatósági osztályvezető

**Megtárgyalta:** Pénzügyi, Turisztikai és Városfejlesztési Bizottság

Emberi Erőforrások Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A 2022. június 30-ai nyilvános rendes képviselő-testületi ülés napirendjei között szerepelt „A Teréz Anya Szociális Integrált Intézmény által biztosított egészségügyi szolgáltatás – központi orvosi ügyelet határozott idejű közös működtetésének módosítása” című napirend.

A napirend tárgyalásának eredményeképpen megszületett a 135/2022. (VI. 30.) képviselő-testületi határozat, melyben a képviselő-testület döntött arról, hogy a jelenleg hatályos, háziorvosi ügyeleti ellátás tárgyában Alsópáhok, Felsőpáhok, Nemesbük, Zalaköveskút Községek önkormányzataival, valamint az Ügyelet Nonprofit Kft-vel kötött, 2022. január 1. - 2022. december 31. napjáig hatályos megállapodás közös megegyezéssel történő megszüntetését 2022 július 31-ei hatállyal kezdeményezi.

A képviselő-testületi döntés kiterjedt arra is, hogy Hévíz Város Önkormányzata (önállóan) 2022. augusztus 1. és 2022. december 31. közötti időszakra közreműködői megállapodást köt az Ügyelet Nonprofit Kft-vel, valamint arra, hogy Hévíz Város Önkormányzata az Ügyelet Nonprofit Kft. részére a megszüntetni kívánt szerződés szerinti finanszírozási feltételeket 2022. évre továbbra is biztosítja, mely finanszírozást Hévíz Város Önkormányzata közvetlenül az Ügyelet Nonprofit Kft-nek utalja.

A testületi döntést követően Varga András Intézményvezető Úr és az Ügyelet Nonprofit Kft. ügyvezetője egyeztetéseket folytatott a Zala Megyei Kormányhivatal Népegészségügyi Osztályával, a Nemzeti Egészségbiztosítási Alapkezelővel (NEAK), valamint az Országos Kórházi Főigazgatósággal (OKFŐ-vel) a jövőbeli ellátás szervezése tárgyában. Az egyeztetések eredményeképpen nem került sor a megállapodás 2022. július 31-ei hatállyal történő, közös megegyezéssel megvalósuló megszüntetésének kezdeményezésére. Ennek oka, hogy egy új információ szerint egy minisztériumi tervezet alapján – előreláthatólag – az **Országos Mentőszolgálat fogja átvenni az alapellátáson belül az ügyeleti ellátás biztosítását a településektől.**

A hírek szerint 2023. január 1. napjától egy járási szintű ügyeleti ellátás kerül központilag megszervezésre egyelőre három megyében (Veszprém, Győr-Moson-Sopron és Szabolcs-Szatmár-Bereg megye), pilot projekt jelleggel. Amennyiben a program működése sikeres, úgy további megyékre, majd pedig országosan is kiterjesztésre kerül ezen ellátási forma. A tervek szerint a munkaidőn kívüli hívások az Országos Mentőszolgálat központi diszpécser szolgálatára futnak be. Itt egy alapos kikérdezés után döntenek a beteg további ellátásáról. Az azonnali segítségre szorulókért mentőt küldenek, vagy ha a páciens járóképes, egy ügyeleti pontra irányítják. Az új háziorvosi ügyeleti rendszerben minden járásközpontban lesz egy orvos és azon kívül kialakítanak sürgősségi pontokat, ahol mentőtiszt, vagy kiterjesztett hatáskörű ápoló fogadja az ellátásra szorulókat., szükség esetén ki is mehet a beteghez a megfelelő eszközökkel. A terv az, hogy 22 óráig a háziorvosok kapnak nagyobb szerepet az ügyeleti betegellátásban, 22 óra után pedig a mentőszolgálat veszi majd át a feladatot. Ebben az önkormányzat pontos szerepe még nem tisztázott.

Tekintettel arra, hogy az ügyeleti ellátást biztosító jelenlegi megállapodás – melynek megszüntetésére nem került sor – 2022. december 31-ig szól az Ügyelet Nonprofit Kft-vel, **2023. évre az ellátás biztosításához új szerződés megkötése szükséges** azzal, hogy amennyiben országosan megvalósul az új ellátási forma, akkor sor kerülhet a szerződés közös megegyezéssel történő megszüntetésére.

Az egyeztetések alapján az új szerződés megkötésekor az alábbiakra kell tekintettel lenni:

* a NEAK kizárólag a településenkénti külön-külön szerződést fogadja el az Ügyelet Nonprofit Kft-vel, így a szerződésben már nem szerződő partnerek a korábbi csatlakozott települések,
* a Zala Megyei Kormányhivatal Népegészségügyi Osztálya a változásokat gyorsan befogadja, nem ragaszkodik különös formai követelményekhez,
* az érintett hatóságok felé (NEAK, Népegészségügyi Osztály) a módosításra vonatkozó kérelmet, a testületi döntést, valamint az Ügyelet Nonprofit Kft-vel kötött szerződést legkésőbb november 5. napjáig meg kell küldeni.

Az előzetes tárgyalások alapján az „Ügyelet” Keszthely Városkörnyéki Orvosi Ügyeletet és Készenlétet Ellátó Nonprofit Közhasznú Kft Hévíz esetében a 4.699 fő után 206,- Ft/fő/hó azaz 967.994,- Ft/hó összegű önkormányzati finanszírozás mellett 2023. évre is elvállalja a feladat ellátását.

Tekintettel az elmúlt időszak nagy tehet jelentő újabb és újabb szerződéskötéseire és annak egészügyi engedélyeztetésére javasoljuk – figyelemmel az ügyeleti ellátási rendszer bemutatott tervben és megvalósítás alatt lévő helyzetére - hogy a szerződés határozatlan időre kerüljön megkötésre.

A szerződés tervezet még egyeztetés alatt van, így javasolt a polgármester felhatalmazása a képviselő-testület utólagos jóváhagyása mellett a csak Hévíz Város Önkormányzat és az Ügyelet Kft közötti szerződés aláírására, a már jelzett díj és a határozatlan időre szóló időbeli hatály figyelembevételével.

Kérem a tisztelt Képviselő-testületet az előterjesztés megvitatására, a határozati javaslat elfogadására.

A döntés egyszerű szótöbbséggel fogadható el.

Melléklet: Ügyelet Nonprofit Kft. 2023. évi háziorvosi ügyeleti ellátás tárgyában írt levele

**2.**

**Határozati javaslat**

**Normatív határozat címe:** A Teréz Anya Szociális Integrált Intézmény egészségügyi szolgáltatás – orvosi ügyelet – határozott idejű működtetése

1. Hévíz Város Önkormányzat Képviselő-testülete a 2023. január 1. napjától határozatlan időre háziorvosi ügyeleti ellátás tárgyában közreműködői megállapodást kötés felhatalmazza a polgármestert, hogy az egészségügyi alapellátáshoz kapcsolódó háziorvosi ügyeleti ellátásra (Hévíz városi ügyelet) az „Ügyelet” Keszthely Városkörnyéki Orvosi Ügyeletet és Készenlétet Ellátó Nonprofit Közhasznú Kft-vel (8360 Keszthely, Ady E. u. 2.) szerződést kössön, mely a képviselő-testület utólagos jóváhagyásával lép hatályba.
2. A Képviselő-testület jóváhagyja, hogy 2023. január 1-től aNEAK finanszírozást közvetlenül az „Ügyelet” Keszthely Városkörnyéki Orvosi Ügyeletet és Készenlétet Ellátó Nonprofit Közhasznú Kft. hívja le.
3. A Képviselő-testület megköszöni az érintett társult önkormányzatok (hatóságok, egészségügyi szolgáltatók) támogató hozzáállását és felkéri a polgármestert az erre vonatkozó köszönő levél megküldésére.
4. A képviselő-testület „A Teréz Anya Szociális Integrált Intézmény egészségügyi szolgáltatás – orvosi ügyelet – határozott idejű működtetése” című, 135/2022. (VI. 30.) normatív határozatot hatályon kívül helyezi.

**Felelős:** Papp Gábor polgármester

Varga András intézményvezető

**Határidő:** 2022. november 30.

**3.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné Dr. Gallé Vera | Hatósági osztályvezető |  |  |
| Szintén László | Közgazdasági osztályvezető |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
| Varga András | intézményvezető |  |  |

4.

Mellékletek

dr. Németh András

Ügyelet Nonprofit Közhasznú Kft

8360 Keszthely, Ady Endre utca 2.

Papp Gábor Polgármester Úr

Hévíz Város Önkormányzata

8380 Hévíz, Kossuth Lajos utca 1.

Tárgy: 2023. évi háziorvosi ügyeleti ellátás

Tisztelt Polgármester Úr! Tisztelt Képviselő-testület!

Az Ügylelet Nonprofit Közhasznú Kft 2020.07.01-től biztosítja Hévíz város és a korábbi alapellátási ügyeleti ellátási körének megfelelő települések háziorvosi ügyeleti ellátását A felek között az egészségügyi alapellátáshoz kapcsolódó ügyeleti ellátás megszervezésére, folyamatos biztosítására, központi ügyeleti rendszer működtetésére kötött feladat-ellátási megállapodás 2022.12.31-ig van érvényben. A Nemzeti Egészségbiztosítási Alapkezelő lecsökkentette az eddig működéshez biztosított finanszírozást. Ennek kapcsán vált szükségessé, hogy a feladatot ténylegesen ellátó ügyeleti szolgáltató kössön közvetlenül szerződést a biztosítóval és az ellátott településekkel, így lenne lehívható a központi ügyeleti struktúrában igénybe vehető teljes támogatási összeg. Az ellátás további zavartalan működésének biztosítása céljából az érintett települések vezetőivel és képviselőivel a nyár folyamán történt egyeztetésnek megfelelően az Ügyelet Nonprofit Közhasznú Kft a továbbiakban is biztosítja az ügyeleti ellátást. 2023.01.01-től Zala megyét nem érinti az alapellátási ügyelet átszervezése, így az ellátási területünkön határozatlan ideig az eddigi rendszerben folytatódik az ellátás.

Az Ügyelet Nonprofit Közhasznú Kft a kezdetektől biztosított támogatási összeg megtartása mellett, 206 Ft/fő/hónap hozzájárulással a továbbiakban is tudja biztosítani Hévíz város lakosainak és a településen tartózkodók háziorvosi ügyeleti ellátását.

Köszönjük az eddigi együttműködést, a munkánkba vetett bizalmukat és a tevékenységünk biztosításához szükséges anyagi hozzájárulásukat.

Keszthely, 2022.09.20.

Tisztelettel:

